'સ્ટાફમાં અને બજારમાં બધાને છાનગપતિયાં વિશે આછી પાતળી જાણકારી મળી ગઈ હતી. એકમાત્ર નિમુને હોનારતનો ખ્યાલ નહોતો આવ્યો. એ બાપડી સાવ અંધારામાં રહી. અલબત્ત, એને અણસાર આવી ગયો હોય એ પણ શક્ય છે. ધણીના ધંધાનો ખ્યાલ આવી જાય એવી આવડત ઈશ્વરે દરેક બૈરાને આપેલી જ હોય છે. શંકા પડ્યા પછી એ બિચારી એવા ભ્રમમાં રહી હશે કે આ બંગલામાં મારું સ્થાન અવિચળ છે. પુરુષ છે, બે ઘડી બહાર ગમ્મત કરીને પણ અંતે તો અહીં જ આવશેને? ટૂંકમાં, નિમુની મનોદશાની સાચી જાણકારી આપણી પાસે નથી. પણ એક વાત ચોક્કસ કે પાણી માથા ઉપરથી વહી રહ્યું છે એ ઘટનાની ગંભીરતાથી એ સાવ અજાણ હતી!'